還日涉寄吳世良
作者：李彭
朝代：宋

paragraphs: 白珩藍田生，赤驥渥洼種。
異産非其源，定自難入用。
吳侯掌武孫，九鼎家世重。
筮仕如挽强，妙手一一中。
抱牘鳬鴈行，嚴憚安得縱。
捐金購奇書，嗜學有餘勇。
鄴侯空插架，而子頗成誦。
昨日章水頭，春風吹客夢。
開筵置清醴，落月流畫棟。
念子不負丞，義士色爲動。
梯山貢楛矢，效珍出銀甕。
胡爲百僚底，歲月數賓送。
天邊賞音意，推轂亦云衆。
他年解組歸，三徑着求仲。